CELEX: 62019TN0322
Language: da
Date: 2019-05-27 00:00:00
Title: Sag T-322/19: Sag anlagt den 27. maj 2019 — El-Qaddafi mod Rådet

22.7.2019   
            
            
               DA
            
            
               Den Europæiske Unions Tidende
            
            
               C 246/38
            
         
      Sag anlagt den 27. maj 2019 — El-Qaddafi mod Rådet
      (Sag T-322/19)
      (2019/C 246/40)
      Processprog: engelsk
      
         Parter
      
      
         Sagsøger: Aisha Muammer Mohamed El-Qaddafi (Muscat, Oman) (ved barrister S. Bafadhel)
      
         Sagsøgt: Rådet for Den Europæiske Union
      
         Sagsøgerens påstande
      
      
                  —
               
               
                  Rådets gennemførelsesafgørelse (FUSP) 2017/497 af 21. marts 2017 om gennemførelse af afgørelse (FUSP) 2015/1333 om restriktive foranstaltninger på baggrund af situationen i Libyen annulleres, for så vidt som sagsøgerens navn herved er blevet opretholdt på listen i bilag I og III til Rådets afgørelse (FUSP) 2015/1333 af 31. juli 2015 om restriktive foranstaltninger på baggrund af situationen i Libyen.
               
            
                  —
               
               
                  Rådets gennemførelsesforordning (EU) 2017/489 af 21. marts 2017 om gennemførelse af artikel 21, stk. 5, i forordning (EU) 2016/44 om restriktive foranstaltninger på baggrund af situationen i Libyen annulleres, for så vidt som sagsøgerens navn herved er blevet opretholdt på listen i bilag II til Rådets forordning (EU) 2016/44 af 18. januar 2016 om restriktive foranstaltninger på baggrund af situationen i Libyen.
               
            
                  —
               
               
                  Rådet for Den Europæiske Union tilpligtes i overensstemmelse med Rettens procesreglement at betale de sagsomkostninger, der er blevet afholdt i forbindelse med sagen for Retten.
               
            
         Søgsmålsgrunde og væsentligste argumenter
      
      Til støtte for søgsmålet har sagsøgeren fremsat fire anbringender.
      
                  1.
               
               
                  Med det første anbringende gøres det gældende, at Rådet for Den Europæiske Union undlod at handle rettidigt i forbindelse med meddelelsen af de anfægtede foranstaltninger i forhold til sagsøgeren. Dette udgjorde en tilsidesættelse af en væsentlig formforskrift vedrørende retten til en effektiv domstolsbeskyttelse, hvilket påførte sagsøgeren en skade.
               
            
                  2.
               
               
                  Med det andet anbringende gøres det gældende, at Rådets afgørelse om at genopføre sagsøgeren på listen er støttet på de samme grunde vedrørende restriktive foranstaltninger, som tidligere blev annulleret ved dom afsagt af Retten den 28. marts 2017 i sag T-681/14, hvilket udgør en tilsidesættelse af princippet om retskraft og retssikkerhedsprincippet samt retten til adgang til effektive retsmidler.
               
            
                  3.
               
               
                  Med det tredje anbringende gøres det gældende, at de anfægtede retsakter ikke indeholder et retligt grundlag for opretholdelsen af sagsøgerens navn på listen uanset den fundamentale ændring i de faktiske omstændigheder i Libyen. Rådet har undladt at anføre individuelle, specifikke og konkrete grunde for de anfægtede foranstaltninger, som ikke er fuldt ud underbygget af nogen dokumentation.
               
            
                  4.
               
               
                  Med det fjerde anbringende gøres det gældende, at de anfægtede foranstaltninger udgør en tilsidesættelse af sagsøgerens grundlæggende rettigheder, herunder retten til sundhed, retten til familieliv, ejendomsretten og retten til et effektivt forsvar som sikret ved Den Europæiske Unions charter om grundlæggende rettigheder.